CELEX: 32019R0962
Language: lv
Date: 2019-06-12 00:00:00
Title: Komisijas Regula (ES) 2019/962 (2019. gada 12. jūnijs), ar ko attiecībā uz divu jaunu barības piedevu funkcionālo grupu izveidi groza Eiropas Parlamenta un Padomes Regulas (EK) Nr. 1831/2003 I pielikumu (Dokuments attiecas uz EEZ.)

13.6.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 156/1
               
            
         KOMISIJAS REGULA (ES) 2019/962
         (2019. gada 12. jūnijs),
         ar ko attiecībā uz divu jaunu barības piedevu funkcionālo grupu izveidi groza Eiropas Parlamenta un Padomes Regulas (EK) Nr. 1831/2003 I pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā 2003. gada 22. septembra Eiropas Parlamenta un Padomes Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 6. panta 3. punktu,
         tā kā:
         
                     (1)
                  
                  
                     Regula (EK) Nr. 1831/2003 paredz barības piedevu iedalījumu kategorijās un sīkāk – minēto kategoriju funkcionālajās grupās atkarībā no piedevu funkcijām un īpašībām.
                  
               
                     (2)
                  
                  
                     Tehnoloģiskās un zinātniskās attīstības rezultātā ir dažādas vielas, kurām var būt tāda tehnoloģiska ietekme uz barību, kas nav aprakstīta attiecībā uz jau pastāvošām funkcionālajām grupām. Tādēļ kategorijā “tehnoloģiskās piedevas” ir lietderīgi izveidot jaunu vispārīgu funkcionālo grupu, kurā būtu iekļautas šādas vielas.
                  
               
                     (3)
                  
                  
                     Papildus Eiropas Savienības labajai lauksaimniecības praksei, kas nodrošina dzīvnieku labjutību un dzīvnieku labturības noteikumu ievērošanu, zinātniskie pētījumi liecina, ka palīdzēt dzīvniekiem ar labu veselību saglabāt labu fizioloģisko stāvokli, sekmēt to labturību, noteiktās situācijās labvēlīgi ietekmēt to noturību pret stresa faktoriem vai atbalstīt labjutību var dažas barības piedevas. Šo barības piedevu galveno funkciju nevar konkrēti attiecināt ne uz vienu no Regulā (EK) Nr. 1831/2003 paredzētajām specifiskajām funkcionālajām grupām, tāpēc kategorijā “zootehniskās piedevas” ir lietderīgi izveidot jaunu funkcionālo grupu. Tādējādi būtu jāpaveras iespējai precīzāk definēt minēto piedevu paredzēto mērķi, noteikt kritērijus to iedarbīguma izvērtēšanai un sniegt juridisku skaidrību pieteikumu iesniedzējiem.
                  
               
                     (4)
                  
                  
                     Lai ieviestu šīs divas jaunās funkcionālās grupas, būtu attiecīgi jāgroza Regulas (EK) Nr. 1831/2003 I pielikums.
                  
               
                     (5)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Grozījumi Regulā (EK) Nr. 1831/2003
            Regulas (EK) Nr. 1831/2003 I pielikumu groza šādi:
            
                        1)
                     
                     
                        pielikuma 1. punktam pievieno šādu apakšpunktu:
                        
                                    “o)
                                 
                                 
                                    citas tehnoloģiskas piedevas: vielas vai attiecīgā gadījumā mikroorganismi, kas barībai tiek pievienoti kāda tehnoloģiska mērķa sasniegšanai un labvēlīgi ietekmē barības īpašības.”;
                                 
                              
                  
                        2)
                     
                     
                        pielikuma 4. punktam pievieno šādu apakšpunktu:
                        
                                    “e)
                                 
                                 
                                    fizioloģiskā stāvokļa stabilizētāji: vielas vai attiecīgā gadījumā mikroorganismi, kas, izbaroti dzīvniekiem ar labu veselību, labvēlīgi ietekmē to fizioloģisko stāvokli, tostarp izturību pret stresa faktoriem.”
                                 
                              
                  
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 12. jūnijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 268, 18.10.2003., 29. lpp.